
GLAVNI CRKVENI RASKOLI 
DO 1054. GODINE 


Razdoblje prvih deset stoljeća kršćanstva obilježeno je različitim crkvenim ra- 
skolima koji su utjecali na slabiju povezanost i jedinstvenost kršćanskog svijeta. 
Rad problematizira pet crkvenih raskola koji su bili u fokusu unutar kršćanske 
zajednice, a njihovom prisutnošću moguće je spoznati kako su eklezijastička od- 
nosno teološko-dogmatska pitanja, kao i regionalno-politička, uvelike okupirala 
javno mnijenje kršćanske ekumene u prijelazu iz antičkog u ranosrednjovjekovni 
period. Crkveni oci poput Augustina iz Hipona, Atanazija i Ćirila iz Aleksandrije i 
pape Leona I. Velikog svojim su eklezijastičkim djelovanjem nastojali minimizira- 
ti posljedice raskolničkih crkava koje su zahtijevale priznanje svojih autonomnih 
prava i hijerarhijskih položaja, no istovremeno su inzistiranjem za takve crkvene 
privilegije narušile prvotni sklad jedinstvene kršćanske zajednice. Na temelju re- 
levantne, stručne i historiografske literature predstavljeni su raskolnički crkveni 
događaji, tijekovi tih sporova i posljedice koje su donijeli povijesnom analizom 
obrađene šizme. 


Ključne riječi: Antiohija, Bizantsko Carstvo, kršćanstvo, Papa, patrijarh Akaci- 
je, patrijarh Focije, patrijarh Nestorije, protubiskup Donat, raskol, šizma 


1. UvoD 


Povijest kršćanstva uključuje i prisutnost crkvenih raskola koji su obilježili dugotrajan proces 
sazrijevanja vjerskog života kako pojedinca tako i različitih kolektiviteta koji su egzistirali na onom 
području koje se često naziva kršćanskom ekumenom. Riječ šizma grčkog je podrijetla i znači 
razderati nešto, a u kontekstu crkvenog raskola označava pripadnike određene skupine ili poje- 
dinca, i to uglavnom iz klerikalnih krugova, koji se više ne identificira(ju) s ostatkom ortodoksne 
kršćanske Crkve ili pak s Papom pa zbog toga u budućnosti odbija(ju) egzistirati i djelovati s njima. 
Bitno je na samom početku naglasiti da pojam ortodoksna Crkva u ovom radu nema nikakve ko- 
notacije s događajima koji su uslijedili nakon 1054. godine od kad možemo identificirati Rimoka- 
toličku Crkvu i Pravoslavnu Crkvu nego riječ ortodoksija radije označava pravovjernu Crkvu za 
razliku od onih koje su s vremenom (p)ostale raskolničke. Šizmatičke kršćanske crkve obično nisu 

heretičke ili barem rijetko tako počinju djelovati jer u osnovi nastaju prilikom odvajanja od matič- 
ne Crkve zbog nekih moralnih pitanja pa su stoga članovi takvih Crkvi povezani nekom vrstom 
početne svijesti za protestiranje i nezadovoljstvo.' Donatistički šizmatički pokreti u sjevernoj Afri- 
ci potaknuli su Ciprijana iz Kartage (oko 210. — 258.) da napiše prvu raspravu o raskolima upućenu 
kršćanima O jedinstvu Katoličke Crkve u kojoj se kao osnovni motiv naglašava da ako je univerzal- 
na Crkva jedinstvena, onda i lokalne kršćanske zajednice moraju biti ujedinjene. On kaže da su 
raskoli đavolski izum kako bi se potkopala prava vjera te izumi koji obmanjuju vjernike da postoji 
neki novi put koji će rasvijetliti kršćansko vjerovanje. On naglašava važnost svih mjesnih crkava 
koje predstavljaju mikrokozmos univerzalne kršćanske Crkve, odnosno da su nekakva vrsta su- 
pružnica samome Kristu. Zaključuje da ako je itko mogao pobjeći tko nije bio unutar Noine arke 
prilikom velikog potopa, u tom slučaju može postojati spas izvan jedne Crkve. Augustin (354. — 
430.) je primjerice dosta mijenjao stav i argumentacije vezane uz donatističke Crkve na području 
sjeverne Afrike, odnosno prvotno je mislio da se radi o jasnom raskolu, a kasnije je uočio da se 
iza donatizma možda krije i mnogo strašniji sukob s heretičkim elementima. Augustin je svakako 
tvrdio da donatističko odbijanje prihvaćanja univerzalnosti Crkve omogućuje, odnosno dozvolja- 
va, da njihovi članovi budu podložni kaznenom progonu. Putem takvih spoznaja moguće je steći 
redoviti uzorak za sve sljedeće raskole u kojima su raskolnici gotovo redovito bili prognani iz svo- 
je matične biskupije. Međutim, Augustin je tijekom svoje crkvene karijere poznavao velik broj 
pripadnika Donatističke Crkve koji su bili izrazito educirani i savršeno pripremljeni za govorne 
crkvene svečanosti pa ih je stoga često odbijao nazivati otpadnicima. Crkvenjak Optat iz Numidi- 
je (preminuo 397. godine) s druge ih je strane smatrao isključivo raskolnicima, no ni on ih nije 
nazivao pogrdnim imenima, nego radije jednostavno fratrima.? Crkveni raskoli, međutim, nisu se 
uvijek odvijali između različitih kršćanskih Crkvi, nego su mogli nastati i unutar jedne određene 
crkve kakav je slučaj bio u Rimu prilikom papinskih izbora koji su ostali problematični kroz 4., 5. 
pa i 6. stoljeće. Ako se crkveni kler (uključujući prezbitere i đakone) nije mogao usuglasiti oko 
jednog kandidata, nisu postojale utvrđene procedure koje bi riješile takav konflikt pa je zbog toga 
mogla izbiti unutarcrkvena šizma. Takva je primjerice bila Laurencijeva šizma u Rimu 499.—502. 
godine, ili mnogo dugotrajnija i po svojim posljedicama značajnija u ovom radu problematizirana 
šizma na području Antiohije tijekom 4. stoljeća kada je više kandidata neprestance pretendiralo 
na biskupsku stolicu što je znatno oštetilo antiohijsku crkvenu hijerarhiju i uređenje kršćanske 
zajednice.“ Od 5. stoljeća cjelokupna se kršćanska zajednica zapravo podijelila na četiri glavna 
patrijarhata (jeruzalemski je kao peti patrijarhat dugotrajno gubio na ulozi) koje je definirao već 
i ekumenski koncil u Carigradu 381. godine odnosno Rim, Carigrad, Aleksandriju i Antiohiju, prili- 
kom čega je Rim imao posebne privilegije i časti jer se temeljio na apostolskoj predaji." Ako bi se 
konkretno počeli opisivati odnosi između latinskih i grčkih kršćana između 7. i 9. stoljeća, onda bi 
se trebalo gotovo isključivo pisati o povijesti šizme između Rimske Katoličke i Grčke Ortodoksne 
Crkve koja je uistinu dominirala u navedenom periodu. Ona je na političkom i društvenom planu 
između ostalog bila potpomognuta muslimanskim odnosno arapskim osvajanjima na istoku kada 
se bizantski car morao samostalno sukobljavati s njima te Franačkim kraljevstvom koje je postalo 

neočekivani saveznik Pape na zapadu.“ U Akacijevom, a posebno u Focijevom raskolu, moguće je 
međutim spoznati da su se kako je vrijeme odmicalo Papa na zapadu, a carigradski patrijarh na 
istoku iskristalizirali kao najvažniji eksponenti pravovjerne, ortodoksne doktrine pa se sad kroz 
ova dva raskola jasno očitovala njihova borba za prvenstvom kako u crkveno-juridičkim tako i u 
dogmatskim pitanjima. Metodološki pristup vezan za ovu temu bio je takav da je prvotno trebalo 
uočiti i definirati pojavu samih raskola u povijesti kršćanstva, a potom i u navedenim enciklope- 
dijama posebno istražiti svako spominjanje nemalog broja kršćanskih šizmi kako bi se potom 
prešlo na proučavanje literature fokusiranije na ovu temu, odnosno monografije. Prikupljanjem i 
obradom pronađenih informacija izbor je sužen na pet značajnih raskola koji su ostavili dugotraj- 
nije posljedice te tako obilježili kršćansku povijest kasne antike i ranog srednjeg vijeka. Ovaj vre- 
menski period, pa tako i ova tema, u stručnoj je, akademskoj i historiografskoj literaturi u znatnoj 
mjeri dobro istražen i obrađen. Za ovaj rad odnosno temu crkvenih raskola bitno je naglasiti 
važnost višesveščanih enciklopedija kakve su Jedinova Velika povijest Crkve u hrvatskom izdanju, 
konkretno drugi svezak — Crkva carstva poslije Konstantina Velikog i treći svezak — Srednjovjekov- 
na crkva, potom Cambridgeovu History of Christianity, u ovom radu korišteni su drugi svezak — 
Constantine to c. 600 i treći svezak — Early Medieval Christianities c. 600-c. 1100, te u konačnici 
Routledgeov priručnik u engleskom originalu The Early Christian World čiji je urednik Philip F. 
Esler u kojemu se na preko tisuću stranica teksta sustavno, akademski i jasno ilustrira rana povi- 
jest kršćanskog svijeta svakome koga uistinu zanima taj period. Svrha ovog rada, dakle, prven- 
stveno jest ocrtati fragmentirano kršćansko društvo koje je, posebice na području Mediterana u 
vremenu kasne antike proživljavajući početni zanos nove vjere, često težilo ka jasnom definiranju 
teoloških doktrina. Takav crkveni proces iznjedrio je na površinu određene razlike u tumačenju 
doktrina koje su vodile ka osnivanju raskolničkih crkvi. Rad stoga jasno ocrtava način i mehaniz- 
me koji su korišteni od strane onih raskolničkih crkvi odnosno pojedinaca koji su za ostvarivanje 
svojih crkvenih politika nerijetko upotrebljavali ona sredstva koja nisu u izravnoj povezanosti s 
kršćanskom i vjerskom domenom. Opstojnost tih raskolničkih crkvi ovisila je prema tome i o druš- 
tvenoj i političkoj klimi kakva je vladala u tom trenutku na području kršćanske ekumene pa su 
stoga i takvi elementi uvelike odredili sam tijek događaja. Funkcija raskola, s druge strane, u općoj 
povijesti Crkve bila je takva da je osnažila službenu kršćansku teološko-dogmatsku doktrinu po- 
sebno nakon prvog ekumenskog koncila održanog u Niceji 325. godine na koju će se pozivati svi 
kasniji crkveni pravovjerni oci kako bi obranili jedinstvenu kršćansku zajednicu od novih raskolni- 
ka. Takav proces jasnog definiranja dogmatskih pitanja bio je potpomognut održavanjem svih 
kasnijih ekumenskih koncila koji su uslijedili. Na kraju uvodnog dijela važno je naglasiti kako na- 
mjera ovoga rada nije bila kronološki prikazati sve crkvene raskole i sve događaje vezane uz njih, 
nego radije na primjeru pet slučaja kršćanskih šizmatičkih sukoba, između ostalog gore navede- 
nog, ilustrirati kako su neki od njih bili regionalni (Donatistički, Melecijev i Nestorijanski raskol), a 
neki su pak uključivali crkveno-dogmatski sukob između istoka i zapada (Akacijeva i Focijeva šiz- 
ma). Svi su ti crkveni raskoli na svoj način doprinijeli da kršćanstvo bude djelomično razjedinjeno 
u prijelazu iz antičkog u ranosrednovjekovni period. 

2. DONATISTIČKI RASKOL 


Kod proučavanja donatizma bitno je naglasiti kako je pokret otpočeo početkom 4. st. na 
području sjeverne Afrike odnosno užeg područja grada Kartage kao unutarnja frakcionaška 
reakcija dviju kršćanskih skupina klerika na religijsku politiku kakvu je vodio Dioklecijan." Nai- 
me, u vremenu vladavine tog rimskog cara postojala je tradicionalna rimska caristička politika 
prema kojoj su podčinjeni kršćani bili primorani predati rimskim autoritetima svoje stare tek- 
stove Svetog pisma (tzv. traditori, traditores). U Kartagi se javila rigorozna grupa kršćanskog 
svećenstva pod vodstvom protubiskupa Donata koji su odbijali predati svete tekstove rimskim 
vlastima, a nasuprot njih javila se znatno pomirljivija frakcionaška skupina svećenstva na čelu 
s Cecilijanom koji je ujedno bio biskup Kartage. U takvim je okolnostima kršćanska Crkva u 
rimskoj provinciji Africi ostala razjedinjena preko jednog stoljeća unatoč činjenici da su rimski 
carevi Konstantin Veliki (sazvao sabor u Arlesu 314.), Konstas I. i car Julijan (koji je bio nešto 
blaži zbog vlastitih stavova) držali i osudili kršćansku skupinu donatista kao šizmatičku.? 


Drugom fazom donatističkog raskola može se smatrati reakcija i djelovanje najutjecajni- 
jeg antičkog kršćanskog mislioca Augustina, biskupa iz Hipona čiji je vrhunac borbe bio 411. 
godine na koncilu u Kartagi za vrijeme carevanja Flavija Honorija, iako su se zapravo donatisti 
kao zaseban kršćanski entitet održali sve do vremena pape Grgura I. (vrijeme papinstva 590. — 
604.) odnosno do značajnijeg prodora prvo Vandala, a potom i Arapa na afrički sjever.? Možda 
će se neki zapitati zašto je Augustin toliko važan u ovoj priči o donatizmu, no u historiografiji 
je vrlo dobro poznato da je upravo on boravio na području sjeverne Afrike u periodu kada 
su kršćanska zajednica i Crkva na tom području prolazile kroz ogromne krize i podjele. Takvu 
nam situaciju ilustrira obiteljski slučaj iz Thagaste gdje je Augustin za svojega boravka na tom 
području pokušao savjetovati jednog Antonina koji je bio predan katolik, ali i njegovu suprugu 
koja je pripadala donatističkoj Crkvi. Postoje također indicije prema kojima je vlastita Augusti- 
nova majka držala do heretičko-donatističkih običaja pa stoga ne čudi njegova kasnija grčevita 
borba za čistoćom vjere. On je sam u mladosti također bio vrlo naklonjen jednoj manjoj skupini 
heretika koji su sebe nazivali manihejcima, dok nije doživio obraćenje.!“ 


Ne treba čuditi zašto je uopće došlo do donatističkog pokreta s obzirom na to da pri prouča- 
vanju svjetske religije moramo biti upoznati s tradicionalno jakim načinom ispovijedanja i zastu- 
panja svoje vjere pogotovo kada je ona u početnom, žarišnom stupnju razvoja. No ono što je zao- 
kupilo mnoge povjesničare, a vezano je direktno za tematiku donatizma, jest njegova dugotrajna 
prisutnost i održivost na afričkom prostoru. Odgovor na to pitanje nadmašuje religijske okvire i 
usmjeruje nas na prirodu berberske kulture koja je u procesu snažne romanizacije na području 
središnje Numidije i konkretno sjeverne Afrike pokušala djelomično posredstvom donatističkih 
tradicija reafirmirati vlastite regionalne identitete." Poseban fenomen koji se javio unutar dona- 
tističke crkvene zajednice jest militantno-teroristička i asketska grupacija cirkumceliona ili ago- 
nistici, kako su ih još nazivali sami donatisti (u prijevodu bi agonistici značilo prijatelji). Augustin 

nam je zapravo najpouzdaniji (iako možda ne i najobjektivniji) izvor za proučavanje ove skupine 
kršćanskih mučenika, kakvima su sami sebe doživljavali, jer je upravo on najsnažnije nastupao 
prema njima. Cirkumcelioni su u povijesti kršćanstva i generalno historiografiji portretirani kao 
radikalno kršćansko krilo Donatističke Crkve na području sjeverne Afrike i to kroz dvije prizme. 
Osnovni karakter takve grupacije bio je zasnovan na skromnom agrikulturno-seljačkom načinu ži- 
vota koji su kao društveno potlačena grupacija pokušavali postići društveno-ekonomsku pravdu s 
carističkom politikom Rimskog Carstva. S druge strane, cirkumcelioni su također predstavljeni kao 
radikalna fundamentalistička grupacija kršćana (ekvivalent bi bili pripadnici cionističkog pokreta) 
koji su kao mučenici bili spremni ili počiniti samoubojstvo ili ubiti drugoga kao osnovu čišćenja 
kršćanstva od idolopoklonstva i materijalnog bogatstva. Nerijedak je slučaj da se cirkumcelione 
također smatra pukim oruđem donatističke crkvene hijerarhije koja je putem njihova javnog, 
asketskog, sektaškog i podrivačkog djelovanja legitimirala svoju autonomiju. Klasičan primjer ta- 
kvog djelovanja jesu slučajevi u kojem su cirkumcelioni bili posrednici namjernog postavljanja 
kršćansko-katoličkih biskupa u sjevernoafrička mjesta koja su tradicionalno bila donatistički na- 
strojena u svrhu podrivanja crkveno-društvenih nereda.!? 


Donatisti nisu raspravljali o trinitarnim niti o kristološkim doktrinama pa stoga nisu bili 
nužno heretici, nego su bili šizmatici (raskolnici), kako to tvrdi katolički biskup Optat, kojima je 
zapravo nedostajalo milosrđa i discipline. Međutim, Augustin je tvrdio kako svaka šizmatička 
crkva svojim upornim inzistiranjem na ispravnosti svojih doktrina postaje heretička, htjela ona 
to prihvatiti ili ne. Zapravo, osnovno je pitanje oko kojeg su se vodile najžešće rasprave izme- 
đu kršćana-katolika i donatista bilo kakvu narav u odnosu na ostatak društvenog svijeta mora 
posjedovati kršćanska Crkva. Augustin je bio duboko uvjeren da univerzalna kršćanska Crkva 
mora pronaći vlastiti modus operandi u promjenjivom društvenom okruženju, odnosno prona- 
ći svoje mjesto pod suncem. Donatisti, s druge strane, nisu bili uvjereni u mogućnost kršćanske 
zajednice da apsorbira svijet oko sebe bez gubitka vlastitog identiteta, stoga su se zalagali za 
zatvoreniji pristup iako su zajedno s Augustinom zapravo posjedovali zdravu dozu skepticizma 
oO ideji i opstojnosti bilo kakve vrste kršćanske države. Možda jedna od poznatijih rasprava 
odnosno epizoda između donatista i Augustina jest ona vođena putem pisama s uglednim 
donatistom Petilijanom iz Cirte koji je bio uvjeren da valjanost krštenja odnosno dodjeljivanja 
sakramenta ovisi isključivo o čistoći odnosno karakteru samog krstitelja-crkvenjaka. Dok su 
donatisti na čelu s Petilijanom prihvatili tezu prema kojoj su oni ti koji drže do crkvene čistoće 
— nosqui defendimus ecclesiae puritatem, Augustin je bio uvjeren da grješnost onoga koji udje- 
ljuje sakrament nema nikakve povezanosti s onim koji ga prima te da su njihove vjerske ideje 
i teologija suštinski zapravo u suprotnosti s glavnom biti kršćanstva. Vrhunac rasprave između 
Augustina i donatista na čelu s Petilijanom odvijao se 411. godine na saboru u Kartagi prilikom 
kojeg je potonji izgubio živce i osobno počeo vrijeđati Augustina.“ Mnogo je truda i zalaganja, 
što s crkvene što s rimske strane, učinjeno kako bi se ovaj eklezijastički događaj uspješno orga- 
nizirao jer su se brojni biskupi koji su sudjelovali na saboru po prvi put susreli jedni s drugima 
ali i po prvi put oblikovali vlastite stavove o donatističkoj kontroverzi.'" Novija su istraživanja 

o ovoj problematici donijela zaključak kako je glavnu riječ imao predsjedavajući magistrat iz 
Italije, Marcelin, čija je uloga bila implementirati zahtjeve rimske države za što bržim ujedinje- 
njem posvađane afričke Crkve. Marcelin je međutim bio upoznat sa strogom protokolarnom 
politikom papinskog središta tada u Raveni jer su na konferenciji bili prisutni i papini odnosno 
talijanski izaslanici tzv. protectores domestici i agentes in rebus. Za pretpostaviti je stoga da 
se detaljno bilježenje događaja vezano za sabor vršilo ne poradi promocije katoličkih interesa, 
nego radi opravdanja postupaka koje je vršio sam Marcelin koji je u nekoliko navrata bio izra- 
zito naklonjen donatističkim zahtjevima. Nasuprot takvom stavu, nije u potpunosti jasno je li 
Marcelin uistinu bio objektivni sudionik konferencije ili je kasnije bio u određenoj mjeri prista- 
ša katoličke struje zbog toga što su donatisti, između ostalog, tvrdili kako je on potplaćen od 
katoličke strane. Augustin je možda najbolje rasvijetlio takve optužbe i kontroverze u djelu Ad 
Donatistas post collationem koje je nastalo godinu dana nakon sabora i u kojemu je Augustin 
donatiste držao kao loše gubitnike koji se ne mogu nositi s porazom pa osuđuju sudca. Također 
je objasnio kako donatistička strana zbog unutarnjih neslaganja nije uspjela donijeti integrira- 
nu verziju svojih teza u prijepisu pa su stoga svoju krivicu prenijeli na Marcelina.'* 


3. MELECIJEV RASKOL TIJEKOM 4. STOLJEĆA 


Crkveno-teološka škola u Antiohiji često se nazivala i Sirijskom historijsko-egzegetskom 
školom zbog naglašene interpretacije objektivnih historijskih podataka posebno prilikom pro- 
učavanja primarne stvarnosti kakav je bio historijski lik Isusa Krista.!" U 2. polovici 4. stolje- 
ća izbile su žestoke teološko-crkvene rasprave u Antiohiji između različitih crkvenih zajednica 
koje su se međusobno natjecale na području Antiohije za biskupsko mjesto i koje su sve tri 
odreda tumačile nicejsko vjerovanje iz 325. godine na svoj način. Prvu je skupinu predstavljao 
staro-nicejski kler čiji je vođa postao Paulin II., podnositelj zahtjeva za antiohijsku stolicu od 
362. do 388 godine. Drugu su frakcionašku skupinu antiohijskog klera predstavljali pobornici 
neo-nicejskog teološkog nauka na čelu s Melecijem. Treću su pak skupinu predstavljali crkve- 
ni sljedbenici žestokog protivnika arijanskog nauka, Apolinarija iz Laodiceje.!'* Razlog zašto je 
Paulin II. Antiohijski bio priznat kao službeni biskup od strane Atanazija patrijarha Aleksandrije 
i Pape u Rimu leži u činjenici da je on imao snažnu potporu konzervativnog kršćanskog klera 
koji je sebe nazivao Eustahijancima. Oni su pak bili revnosni sljedbenici bivšeg antiohijskog 
biskupa Eustahija, crkvenjaka koji se oštro suprotstavljao arijanskom nauku Euzebija Nikome- 
dijskog, ali i origenskom nauku o alegorijskom tumačenju egzegeze. Zbog takvih je crkvenih 
sukoba Eustahije Antiohijski kao uvjereni sljedbenik nicejskog vjerovanja stao na čelo onih 
klerika u Antiohiji koji su sebe smatrali homeusijancima (uključujući i spomenutog Paulina II. 
Antiohijskog) odnosno sljedbenicima formule prema kojoj je Krist istobitan s Ocem. Veliki pro- 
blemi nastali su 360. kada je biskup Antiohije postao Melecije kojeg je na tu poziciju postavila 
miješana kongregacija arijanaca i ortodoksnih crkvenjaka. Melecije je, kao uvjereni homejac 
odnosno zagovornik formule prema kojoj je Krist sličan Ocu po biti, ali ne i isti, postao crkveni 


16 N. MCLYNN 2016: 225-228. 
17 A.R. VINE 1937: 26. 
18 K.H. UTHEMANN 2007: 474. 

suparnik Paulinu II. koji ga je ujedno smatrao hipokritom koji s jedne strane prihvaća nicejsko 
tumačenje vjere, a s druge ga strane iskrivljuje s arijansko-homejskom pozadinom. Melecije k 
tomu nije bio u dobrom odnosu ni s Atanazijem, patrijarhom Aleksandrije kojeg je odbio doče- 
kati u Antiohiji prilikom posjeta, što će se pokazati kao presudno za njegovu sudbinu. Melecije 
naime u tom vremenu nije htio podržavati Atanazija jer je bio uvjeren kako on već otvoreno 
radi u korist Paulina Il., ali i zbog toga što su upravo u tom vremenu uslijedili uzastopni progoni 
Atanazija kao žestokog protivnika arijanske hereze koja je bila na svom vrhuncu (iz ovoga vre- 
mena potječe i znamenita krilatica Athanasius contra mundum). Zbog takvih okolnosti uslijedio 
je crkveni raskol u Antiohiji koji je potrajao do 381. godine.!? Treću važnu struju aktivnu 70-ih 
godina 4. st. u Antiohiji predstavljao je Apolinarije iz Laodiceje, odnosno njegovi sljedbenici 
apolinarijevci koje je konkretno u Antiohiji zastupao Vitalije. Ovaj je uspio doći do biskupske 
stolice 375. godine, što je znatno oslabilo poziciju i Paulina II. i Melecija. lako jasno antiohijski 
nastrojen, Apolinarije je proširio svoj nauk po Antiohiji tvrdeći kako je u Kristu ljudski um za- 
mijenjen božanskim Logosom jer je bio uvjeren da netko poput Krista ne može imati um “loših 
misli“ te da ljudski razum ne može proizvesti čistoću kakvu može proizvesti samo božanska Ri- 
ječ. Prema njemu ključno je ustrajanje ka otkupljenju koje ovisi o uvjerenju da je Kristova Riječ 
tijelom postala prilikom čega vjernici primaju Kristovo tijelo i krv bez spomena duše što je po 
njemu srž same kristologije. Papa Damaz je tijekom raskola prihvatio apolinarijevski nastroje- 
no ispovijedanje vjere kakvo je držao Vitalije pa je zbog toga crkvena situacija u Antiohiji bila 
izrazito nestabilna. Tek će kasnije Papa promijeniti svoj stav prema ovoj skupini klerika kada je 
postalo jasno da oni unatoč svojemu očitom pronicejskom nauku propovijedaju i kristologiju 
koja je krajnje problematična.?" 

Dolaskom istočnog cara Valensa (vladavina 364. — 378.) u Antiohiju stvari su se počele od- 
vijati izrazito nepovoljno po Melecija. Usprkos činjenici da je car Valens bio izrazito naklonjen 
arijanskom ispovijedanju vjere, odlučio je Melecija otjerati u progonstvo u dvjema prilikama: 
366. i 371. godine. Razlog zbog kojeg je Valens odlučio poštedjeti progonstva Paulina Il. jest taj 
što se car zapravo divio mirnom, povučenom i skromnom životu kakav je vodio Paulin Il. pa ga 
je stoga odlučio ne ometati u vršenju njegove službe. Osim toga car nije mogao prihvatiti da u 
tako važnom središtu kršćanstva postoji više od jednog podnositelja zahtjeva za biskupsku sto- 
licu te se odlučio prikloniti onome koji je službeno imao crkvenu većinu i potporu.?' Do značaj- 
nih je promjena došlo u trenutku Valensove smrti kada se Melecije mogao vratiti u Antiohiju. 
Prije službenog ekumenskog koncila u Carigradu, Melecije je stekao punu podršku pape Da- 
maza prihvaćajući sve njegove naputke i to prilikom predsjedanja listopadskim saborom 379. 
godine u Antiohiji. Na tom je saboru potvrđen dogmatski sporazum između istoka i zapada, a 
Melecije se istaknuo kao glavni zagovaratelj ortodoksne vjere, prihvaćajući i približavajući se 
nicejskom vjerovanju. Šizma odnosno raskol ipak nije riješen nakon iznenadne smrti Melecija 
prilikom upravljanja ekumenskim koncilom u Carigradu 381. godine. Kako će događaji pokaza- 
ti i dalje je bila prisutna struja oko Paulina II. koja je smatrala da on treba doći na biskupsku 
stolicu, barem nakon Melecijeve smrti, u čemu ga je podržavao istaknuti crkveni naučitelj 4. 
stoljeća Grgur Nazijanski. Sva nastojanja stare kršćanske zajednice Eustahijanaca da Paulin II. 


19H. CHADWICK 2001: 415-416. 
20 H. CHADWICK 2001: 415-416. 

u konačnici postane biskup nisu ostvarena jer je za biskupa izabran, po Melecijevoj liniji, Fla- 
vijan Antiohijski. Šizmatički događaji potrajali su gotovo sve do prve polovice 5. stoljeća kada 
su Eustahijanci neprestance postavljali na biskupsku stolicu čovjeka iz njihovih redova (poput 
Evagrija) da bi u konačnici prihvatili Flavijana, no nestabilna crkveno-hijerarhijska situacija po- 
trajala je i dalje na području Antiohije.?? 


4. NESTORIJANSKI RASKOL TIJEKOM 5. STOLJEĆA 


Tijekom nestorijanskog raskola došlo je do odvajanja nestorijanskih crkava u sasanidskoj 
Perziji od Crkava u Rimskom Carstvu što je zapravo bila znatno veća posljedica od odluka ka- 
kve su donesene na Kalcedonskom koncilu 451. godine na kojem je trijumfirao papa Leon I. 
Veliki. Naime, Nestorije je postao carigradski patrijarh 428. godine, nakon što ga je car Teodo- 
zije II. pozvao da izvršava biskupsku dužnost, ali je uskoro došao u sukob sa znatnim dijelom 
svećenstva zbog svojih egzaktnih uvjerenja od kojih nije odustajao. Prije dolaska Nestorija, u 
Carigradu se Marija slavila kao Bogorodica (Theotokos), iako su antiohijski biskupi načelno bili 
protiv tog naziva, pa je Nestorije predložio da se Marija od tad naziva Kristorodicom (Christo- 
tokos). Uskoro je eskalirao sukob univerzalnih razmjera kada se Ćiril Aleksandrijski obratio papi 
Celestinu I. u Rimu, a ovaj osudio Nestorija na sinodi u Rimu 430. godine. Nakon toga Ćiril je 
poslao sad već treće pismo u kojem je u 12 anatematizama uvjetovao Nestorija da se odrekne 
svojega nauka. Biskupi antiohijske pokrajine ipak su odlučili proglasiti Ćirila heretikom jer su 
držali njegove anatematizme suviše jednostranima pa nije preostalo ništa drugo nego održati 
crkveni sabor u Efezu 431. godine. Na tom je saboru većina biskupa pod Ćirilovim utjecajem u 
konačnici osudila Nestorijev nauk nakon čega se on odlučio povući u samostan kod Antiohije 
da bi ga u konačnici car Teodozije II. prognao u Arabiju i u Egipatsku pustinju. Ipak, Nestorijev 
nauk preživio je sabor u Kalcedonu 451. godine pa se crkva nestorijanskog tipa održala i u ka- 
snijem razdoblju. 


Kod proučavanja spora koji je nastao u 5. stoljeću između Ćirila Aleksandrijskog i Nesto- 
rija Antiohijskog potrebno je zapravo gledati iz kojih teleoških krugova dolaze ova dvojica 
crkvenjaka. Naime, ove su dvije skupine teleoških otaca drugačije tumačile pitanje kristološke 
prirodne, odnosno Aleksandrici su naglašavali kako su dvije Kristove naravi (Božja i ljudska) 
jednake i spojene u osobu Isusa Krista (Bogočovjek), dok su Antiohijci naglašavali ljudsku 
stranu Isusa Krista kao odvojenu od Božanske te upućivali vjernike ka poimanju prema kojemu 
ljudi trebaju slijediti Isusa kao humani i etički primjer u svojim životima. Ovakvim stavovima 
skupina oko Nestorija zapravo je uzdrmala samu bit svete euharistije i primanja tijela Kristova 
pa je lako moguće zaključiti da se između ovdje spomenutih dviju skupina teologa očituje vid- 
ljiva razlika u poimanju kršćanskog svijeta uopće i uloge Boga u životu pojedinca.“ Da je Ćiril 
Aleksandrijski bio odlučan kršćanski crkvenjak, jasno je vidljivo iz njegovih ranih vjerskih ak- 
tivnosti na području Egipta gdje se nešto prije skorašnjeg sukoba s Nestorijem hrabro odlučio 
suprotstaviti Novacijancima, kršćanskoj heretičkoj crkvi koja je djelovala na aleksandrijskom 
odnosno egipatskom području. Za pretpostaviti je kako Ćiril nije htio ugroziti svoju biskupsku 


22 H. CHADWICK 2001: 426-427. 
23 J. PAVIĆ, T. Z. TENŠEK 1993: 149-150. 
24 S. WESSEL 2004: 3-8. 

poziciju pa je zbog toga odlučio zabraniti ovu heretičku crkvu, no sigurno da je već u tim 
ranim danima isplivala na površinu njegova želja za apsolutnom kontrolom u crkvenim pita- 
njima Egipta, ali nerijetko i van te domene, kako će vrijeme pokazati.“ Važan potez za dugo- 
ročan uspjeh crkvene politike kakvu je priželjkivao Ćiril dogodio se u trenutku kada je preuzeo 
eklezijastičke politike kakve je sprovodio Atanazije stoljeće prije. U svojemu djelu Thesaurus 
Ćiril je napao arijanski spor istim doktrinarnim sredstvima koje je upotrebljavao Atanazije u 
svojem djelu Contra Arianos kako bi legitimizirao nicejsko ortodoksno vjerovanje. Razvijajući 
vlastiti anti-arijanski diskurs po ugledu na Atanazija, Ćiril je prošle događaje učinio aktualnima 
te mu je takva njegova reputacija uvelike pomogla u kontroverzi s Nestorijem. On je naime 
konsolidirajući vlastitu eklezijastičku moć i utjecaj na području Egipta uspio vlastitu teleošku 
viziju aleksandrijskog kršćanstva uspješno nametnuti Crkvi u samom Carigradu.?7 Presudno je 
zapravo bilo to što je putem odgovarajuće crkvene politike i promovirajući zajedništvo egi- 
patskih klerika i monaštva Ćiril uspio nametnuti jednostavno shvaćanje Krista kao Bogočovje- 
ka pritom naglašavajući kako su dijalektičke i soteriološke rasprave koje propitkuju Nicejsko 
vjerovanje nepotrebne jer štete ekumeni kršćanske Crkve i dalje ju razjedinjuju. S takvim je 
namjerama Ćiril odlučio pridobiti na svoju stranu i cjelokupno monaštvo u Carigradu koje se 
nerijetko dizalo protiv carigradskih patrijarha odnosno biskupa koje je postavio car. Nestorije 
je prije početka samog spora imao poprilično negativnu crkvenu politiku kada se obračunavao 
s heretičkim skupinama na carigradskom području i to posebno s pneumatomasima odnosno 
makedonijancima, polu-arijanskom sektom. Bitnu je ulogu imao Hipatije iz Efeza koji je bio 
predstavnik utjecajnog monaškog ortodoksnog klera i koji nije htio prihvatiti pomirljivu polit- 
ku Nestorija prema kojoj je Marija Kristorodica.? 

Na dubljoj je razini Ćiril Aleksandrijski pokušao suprotstaviti ispravno ortodoksno tumače- 
nje kršćanske vjere odnosno bogočovječju narav Isusa Krista, dok je već tradicionalno u Crkvi 
na istoku bio prisutan kult cara kao ovozemaljskog posrednika s Božjom voljom. Car Teodozije 
II. upravo je zbog toga u početnom stadiju kontroverze bio više naklonjen Nestoriju jer je on 
bio carigradski patrijarh, a samim tim i dio carskog birokratskog klera te je napomenuo Ćirila 
da njegove teološke rasprave prelaze dopušteni okvir njegova djelovanja i da je sam car ovla- 
šten sazivati službene sinode na kojima se raspravljaju doktrinarno-teološka pitanja koja su 
vezana za sigurnost države. U njihovim se raspravama zapravo ocrtava borba za eklezijastičko 
prvenstvo odnosno tko ima prednost donositi i određivati teološke doktrine — aleksandrijski 
biskup zajedno s ortodoksnim monaškim klerom ili carigradski patrijarh kao instrument volje i 
politike samoga cara. Vrhunac pragmatičke politike kakvu je vodio Ćiril Aleksandrijski dogo- 
dio se onog trenutka kada je u crkveni raskol uključio rimskog papu Celestina I. Korespondira- 
jući putem pisama s papom, Ćiril je bespogovorno odlučio difamirati djelatnost carigradskog 
patrijarha Nestorija te ga predstaviti kao rušitelja crkvenog mira i jedinstva te kao heretika. 


25 S. WESSEL 2004: 16-21. 

26 Arijanizam odnosno arijanski spor od 4. do 6. stoljeća proizašao je iz nauka o Trojstvu aleksandrijskoga svećenika Arija 
koji je naučavao da Sin Božji (Krist, Logos) nije suvječan niti istobitan s Bogom Ocem. Unatoč tome što je arijanski nauk 
osuđen na prvom ekumenskom crkvenom koncilu u Niceji 325. godine, arijanske crkve uvelike su opstale u kasnijem 
periodu. Naime, 386. carskim zakonom Valentinijana II., koji je ušao u Teodozijev zakonik, službeno je potvrđena blaža 
verzija arijanstva kao dozvoljena (ona prvotno donesena na koncilu u Riminiju 359. godine). 

Papa Celestin I. na kraju je ipak stao na stranu Ćirila jer je i sam bio uvjeren kako se povijest 
ponavlja odnosno događaji vezani uz arijanizam i grčevita borba Atanazija ovoga puta utjelov- 
ljena u Ćirilu Aleksandrijskom. Kasnija, suvremena analiza izvora puža nam podrobnije razloge 
zašto se papa Celestin I. odlučio sudjelovati u raskolu među kojima se ističe njegova želja da 
povrati svoj utjecaj na području Carigrada i da osudi djelatnost carigradskog patrijarha kao 
pukog instrumenta carske crkvene politike i dominaciju iste. Papa je dakle ovim činom htio 
potvrditi svoj primat u crkvenim pitanjima kršćanske ekumene.?*" Nestorijeva šižma zapravo 
je doživjela svoj formalni završetak tek na Kalcedonskom koncilu 451. godine na kojem je 
proglašen službeni nauk o dvije naravi u Kristu te na kojemu je zapravo papa Leon I. Veliki 
trijumfirao. 


Razvitak nestorijanskog nauka na istoku moguće je pratiti od djelovanja patrijarha Babaja 
(487. — 502.) koji je služio u Seleukiji-Ktesifonu i koji je objavio kako su kršćanske Crkve na teri- 
toriju Perzije neovisne od onih u Rimskom Carstvu i Bizantu te pritom prihvaćaju u potpunosti 
Nestorijanov nauk. Takvi događaji pokazali su da su unatoč zabranama koje je Nestorije doživio 
tijekom svojega djelovanja, njegove ideje ipak nastavile postojati te su kasnije preuzete od stra- 
ne različitih eksponenata na Istoku.*' Nestorijanizam je preživio na području Perzije zbog toga 
što se glavno perzijsko klerikalno društvo uglavnom obrazovalo i stjecalo teološki nauk u Edessi 
koja je tradicionalno bila utvrda nestorijanskog učenja. lako se u Perzijskom Carstvu neblago- 
naklono gledalo na kršćanstvo slijedom događaja putem kojih je nestorijanizam zabranjen na 
zapadu, perzijskim vladarima postalo je politički pragmatično poticati takav nauk među svojim 
stanovništvom kako bi ih odvojili i otuđili od kršćana u Rimskom Carstvu.?? Nestorijanski će 
nauk, međutim, kao takav doći tek kasnije u Perzijsko Carstvo i bit će korišten između ostalog 
i kao instrument ondašnjih vlasti. Naime, već je 424. godine održan lokalni sabor u Markabti 
na kojem je proglašeno da biskup Seleukije-Ktesifona ima postati jedini eklezijastički autoritet 
i vođa kršćanske perzijske Crkve, odnosno ima postati službeni patrijarh. Ovakav je postupak 
s gledišta Rimske Katoličke Crkve označio Perzijsku Crkvu kao šizmatičku. Perzijanci su hrabro 
preuzeli stvar u svoje ruke bez ikakvog savjetovanja i konstituirali patrijaršiju Seleukije-Ktesi- 
fona čiji se patrijarh sad počeo još nazivati istočnim ili babilonskim patrijarhom. Zanimljivo je 
spomenuti da unatoč tome što su Perzijanci razbili veliko područje koje je tradicionalno pripa- 
dalo antiohijskom patrijarhatu odnosno Crkvi, oni, odnosno antiohijci, takve su vijesti dočekali 
gotovo potpuno bez ikakva protesta. Crkvene pozicije kakve je zauzeo spomenuti patrijarh 
Babaj 497. godine bile su takve da je Perzijska Crkva od njegova vremena uistinu postala ne 
samo šizmatička nego prihvaćajući u potpunosti Nestorijev nauk neosporno i heretička. To 
nikako nije spriječilo nestorijanskog patrijarha kao poglavara Nestorijanske Crkve u Perzijskom 
Carstvu da znatno proširi svoj crkveno-juridički i duhovni utjecaj na područje znatno šire od 
bilo kojeg drugog kršćanskog poglavara.?? 


30 S. WESSEL 2004: 104-107. 

5. AKACIJEVA ŠIZMA (484. — 519.) 


Razdoblje 5. stoljeća bilo je prožeto sukobima odnosno sporovima oko poimanja jedne 
osobe i dviju naravi utjelovljene u Isusu Kristu između kojih se struja sada postavio patrijarh 
Akacije, a spor je u konačnici bio riješen tek diplomatskim djelovanjem cara Justina i njegova 
nasljednika Justinijana. Koliko je situacija nakon 31. listopada 451. godine (Kalcedonski koncil) 
bila kompleksna govori i činjenica da se putem 28. kanona dodatno učvrstio primat carigrad- 
skog nadbiskupskog sjedišta što je posve razljutilo Rim i papinske legate.** Odnosi su se za- 
komplicirali na prijelazu 481. i 482. godine kada je u Carigrad došao monah Ivan Talaja kojeg je 
poslao aleksandrijski patrijarh Timotej Salafakiol sa željom da spomenutog monaha postavi na 
njegovu poziciju nakon svoje smrti. Međutim, odmah nakon što je Salafakiol preminuo u veljači 
482. godine, Talaja se dao postaviti na njegovo mjesto bez konzultiranja s carem Zenonom što 
je njega razljutilo te dodatno potvrdilo carevo nepovjerenje prema monahu Talaju. Car Zenon 
odlučio se okrenuti carigradskom patrijarhu Akaciju koji mu je pak savjetovao da na mjesto 
aleksandrijskog patrijarha postavi Petra Monga i tako riješi krizu i egipatsko pitanje. Svi oni 
klerici koji su podržavali Ivana Talaja bili su izrazito sumnjičavi prema Mongu te ga proglasili 
heretikom (on i jest bio miafizit, odnosno pripadnik kristološke formulacije koja je zastupala 
stav o ujedinjenju Kristove božanske i ljudske prirode u složenu narav-physis). Antiohijski patri- 
jarh Kalandije nije odlučio podržati Petra Monga nakon čega je bio prognan te je nakon njega u 
Antiohiji patrijarh postao popustljivi Petar Valjar. Greška je bila učinjena u onom trenutku kada 
car Zenon nije obavijestio Rim o donošenju posebnog edikta jer je mislio da se radi o sporadič- 
nom tumačenju vjere, no nakon što je papa doznao da je Petar Mong kandidat za aleksandrijski 
patrijarhat, odlučio je reagirati." 

Razloge početka Akacijeve šizme, prvog velikog crkvenog raskola između Zapada i Istoka, tre- 
ba tražiti u nezadovoljstvu istočnih klerika odnosno monaštva po okončanju Kalcedonskog koncila 
jer su pojedini biskupi, posebice u Aleksandriji, doživljavali odredbe Kalcedonaca kao djelomični 
povratak ka Nestorijevu naučavanju. Drugi značajan razlog nastanka ove šizme jest problematični 
edikt Henotikon cara Zenona iz 482. godine kojim se potvrđuju i nicejsko (325.) i konstantinopolsko 
(381.) i efeško (431.) vjerovanje, ali se u njemu istovremeno neentuzijastično gleda na odredbe 
Kalcedonskog koncila (išlo se za tim da se zadovolji miafizitski nauk Petra Monga). To je bilo dovolj- 
no da reagira papa Feliks III. koji nije bio obavješten o navedenim promjenama te ekskomunicira 
sumnjivog carigradskog patrijarha Akacija koji je odlučio samostalno nametnuti u Aleksandriji patri- 
jarha Petra, ali i druge istočne patrijarhe. Tim su činom Zapadna i Istočna Crkva ostale razjedinjene 
pune 34 godine.?“ U međuvremenu je Ivan Talaj došao u ruke rimskom Papi i podigao tužbu protiv 
Akacija, a papa Feliks II. reagirao je na način da je poslao svoje legate izravno u Carigrad koji, me- 
đutim, nisu obnašali dužnost prema njegovoj naredbi priklonivši se Akaciju i Petru Mongu. Nakon 
što je Papa na sinodi osudio neposlušne legate odlučio je izravno izopćiti carigradskog patrijarha 
Akacija jer se oglušio o papin poziv i uplitao u prilike ostalih istočnih crkvi. Akacije je preminuo 489. 
godine. Nakon što je Akacija na mjesto patrijarha zamijenio Fravita, a potom i Eufemije, a na mjesto 

pape postavljen Gelazije, sukob između Rima i Carigrada dodatno se produljio. Rimska strana bila 
je nepopustljiva između ostalog i o primatskom pitanju odnosno položaju Carigrada, ali i o potrebi 
da se Akacije i formalno osudi protiv čega je bio car Anastazije 1. Očito je kako je Akacije u jednom 
trenutku postao svjestan da je on taj koji posjeduje jurisdikciju oko postavljanja i određivanja mo- 
naških otaca u grčkim Crkvama pa je stoga ovaj raskol između zapada i istoka postavio goruća i ne- 
ugodna pitanja oko kanonskog prava. Već je crkvenjak skitijskog podrijetla, Dionizije Mali, došavši u 
Rim krajem 5. stoljeća i proučavajući crkvene kodekse zapravo shvatio kako između zapada i istoka 
postoje različita tumačenja i shvaćanja sustava kanonskih prava. To je također vidljivo iz carskih 
shvaćanja o odgovornosti upravljanja Crkvom unutar Bizantskog Carstva, samim tim uključujući i 
zapad, kakva je imao car Justinijan (527. — 565.). Naime, i on je bio svjestan kako postoji administra- 
tivno tijelo carskog zakonodavstva koje kontrolira crkvenu organizaciju i financije te da je crkveni 
autoritet podijeljen između četiri patrijarha među kojima Crkva starog Rima posjeduje značajnu 
čast. On ipak napominje kako je malena razlika između eklezijastičke hijerarhije i carskog središta pa 
je stoga potonjem dozvoljeno da djeluje u svrhu obrane i zaštite ortodoksnog kršćanskog vjerova- 
nja. Takvim poimanjem carističkih ovlasti Justinijan nije bio ni prvi ni posljednji bizantski car koji je 
donosio zakone vezane za eklezijastička pitanja koja su se zapravo preklapala skanonskim pravom 
Crkve. Justinijan je dakle budući politički program, proglašen 536. godine sa željom da Carigrad po- 
stane upravljajući centar moći koji bi implicirao na Mediteran, temeljio na uvjerenju da je kršćansko 
carstvo sanctum imperium. Za Papu i zapadnu kršćansku Crkvu takav je program bio neprihvatljiv 
jer je Papa sebe smatrao ispravnim instrumentom kršćanske ekumene. U trenutku kada je Papa 
519. godine naizgled smirio grčke ambicije za donošenjem autonomnih crkvenih odluka, i Akacijeva 
šizma doživjela je svoj formalni svršetak.?? 


Moguće je postaviti zašto je te 519. godine Papa Hormizd osigurao svršetak kontroverze 
vezane uz Akacija i njegove pristaše. Nekoliko je razloga zbog čega je došlo do takvog ishoda 
događaja i svi su vezani za crkveno-društvene promjene koje su zadesile Bizantsko Carstvo. 
Početkom 6. stoljeća u Carigradu je i dalje postojala snažna opozicija crkvenoj politici kakvu je 
vodio Anastazije I. koji je otvoreno preferirao miafizitizam i tako produbljivao narušen odnos 
između zapada i istoka. Snažan je poticaj takvoj carskoj politici dao Sever Antiohijski koji je 
kao posljednji nekalcedonski patrijarh Antiohije ne samo ustao protiv odredbi iz Kalcedona, 
nego je odbio prihvatiti i odluke kakve su donesene Zenonovim Henotikonom. Carigrad je bio 
gotovo u građanskom ratu kada se aktivirala spomenuta opozicija na čelu s Vitalijanom, bi- 
zantskim vojskovođom (magister militum) koji je podignuo ustanak zbog nezadovoljavajuće 
porezne politike kakvu je sprovodio car Anastazije I., ali i zbog toga što je bio uvjeren u isprav- 
nost nicejsko-kalcedonskog vjerovanja. Unatoč tome što je Vitalijan u konačnici doživio poraz, 
nakon smrti cara Anastazija I. amnestiran je i proglašen konzulom od strane cara Justina I. koji 
je slijedio kalcedonski nauk. Zbog svega je navedenog u konačnici prihvaćen Papin pismeni 
traktat pod nazivom Libellus ili Hormizdova formula od strane cara Justina |. i njegova nasljed- 
nika Justinijana I. kojim je izliječen razlaz između Rima i Carigrada, no istočne su nekalcedonske 
kršćanske Crkve pod snažnim utjecajem Severa Antiohijskog i njegovih pristaša bile zauvijek 
izgubljene.“ 


38 H.G. BECK 1995: 414-418. 

6. VELIKA FOCIJEVA ŠIZMA (867. — 880.) 


Manje poznata povijesna činjenica koja je vezana za prvo svrgavanje patrijarha Ignacija 
Carigradskog, kojeg je postavila regentica Teodora kao uvjerenog ikonoklasta, jest kontroverzni 
događaj koji je bio vezan uz njenog brata Bardasa. Njega je naime Ignacije odlučio javno uvri- 
jediti i optužiti za incestualni odnos s mladom kćerkom jedne udovice pa je revoltirani Bardas 
odlučio poduzeti sve moguće političke i crkvene mjere da ukloni ovog patrijarha koji je bio 
poznat po svojemu neliberalnom i protupoganskom nauku. Njega je na toj poziciji zamijenio 
patrijarh Focije koji je bio sve osim latinski nastrojen. Zagovornici rimske univerzalne jurisdik- 
cije pod Papinskim vrhovništvom njegov su grčki nauk i djelovanje opisali s jednom riječju: 
Focijanizam!“! Čini se da glavne uzroke početka spora također treba tražiti u nerazumijevanju 
izbornih uvjeta, odnosno ustupaka bivšem patrijarhu s obzirom na to da je jasan stav prema 
kojemu su Ignacijeve pristaše Focija doživljavale isključivo kao izvršitelja ignacijevske politike. 
Focije, naravno, zdravorazumski nije htio pristati na tako postavljene uvjete pa su se ignacijevci 
u veljači 859. godine sastali u crkvi sv. Irene gdje su odlučili svrgnuti Focija. On je pak odlučio 
održati sinodu u crkvi Apostola gdje je proglasio da se više ne smatra vezanim kompromisom s 
prošlim patrijarhom te svrgnuo Ignacija jer je postao patrijarh bez izborne sinode. Bardasova 
vlada nije mirno gledala razvoj događaja nego je odlučila djelovati protiv sinoda koji je podu- 
zimao oštre mjere prema pristalicama Ignacija. Focije je pak odlučio obavijestiti rimsku kuriju, 
odnosno papu Nikolu I. o Ignacijevu odstupanju na što je ovaj pomalo sumnjičavo odlučio 
poslati svoje legate-Radoalda od Porta i Zahariju od Anagnija da istraže detalje oko Ignacijeva 
prestanka vršenja patrijarhijske časti.“ Focije je pak do svoje pozicije patrijarha došao kao bo- 
gati svjetovni učenjak koji je ujedno bio laik, a ne pripadnik nekog određenog monaškog klera 
što su mu posebno u kasnijem periodu zamjerili biskupi sa Zapada. Ono što je prvo uradio kao 
patrijarh bila je rehabilitacija Grgura Asbestasa u svoju kongregaciju što mu je posebno za- 
mjerila struja oko Ignacija jer je upravo njega kao crkvenog oporbenjaka ekskomunicirao sam 
Ignacije. Čini se da je upravo on bio mudriji od Focija kada je odlučio u Lateran vrlo rano poslati 
jednog crkvenog agenta Teognosta čija su pro-ignacijevska pisma ubrzo stigla do samog Pape 
Nikole 1. U travnju 861. godine odvijao se sabor u crkvi Apostola u Carigradu na kojem su pa- 
pinski legati potvrdili kako je Ignacije postao patrijarh protivno kanonskom pravu, ali sei vratili 
s odbijenicom prema kojoj je papa Nikola I. pokušavao vratiti Ilirik u svoje okrilje. Focije je i 
dalje korespondirao s rimskom kurijom i objasnio kako on osobno nije kriv što papini zahtjevi 
za Ilirikom nisu ispunjeni te da ne može utjecati na carev otpor i na njegovu politiku. Focije je 
također napomenuo papu da ne prima nikakve kvazi-hodočasnike iz Carigrada, no već je bilo 
prekasno jer su spomenuti ignacijevski emisari predvođeni spomenutim opatom Teognostom 
papi ispričali svoju verziju događaja nakon čega je Nikola I. na saboru u Lateranu u kolovozu 
863. godine dao svrgnuti Focija s patrijarhijske časti, a nepoćudne legate kazniti. Uskoro se 
u sukob uključio i car Mihjalo III. koji se u pismu Papi obratio s visoka tvrdeći da je isključivo 
careva dobra volja bila potrebna da se pošalju papinski legati na koncil iz 861. godine kako bi 
ispitali Ignacijeve akte.“ 

Focijevu šizmu dakle treba promatrati i iz administrativno-političke perspektive jer je u vre- 
menu sada već žestokih obračuna Pape Nikole I. sjedne i Focija i cara Mihaela III. s druge strane 
postalo goruće pitanje crkvene jurisdikcije novostečene bugarske države. U onom trenutku 
kada se bugarski vladar Boris zadovoljio efikasnim djelovanjem rimskih misionara, bizantska 
administracija osjećala se duboko povrijeđenom pa je u konačnici Focije prebacivanjem spora 
na teološko-dogmatsku razinu zapečatio i svoju sudbinu i sudbinu cjelokupnog raskola. Naime, 
Focije je u svojem djelu Mystagogia zapravo osudio cjelokupni kršćanski latinski nauk pritom 
se pozivajući na poznatu frazu Filioque koju je u suštini smatrao pogrešnom i heretičkom. Au- 
gustin je u nekoliko navrata objasnio da Duh Sveti izlazi od Oca i Sina, ali ni na koji način nije 
podređen, no Focije se nije previše obazirao na teologiju Augustina, Jeronima ili Ambrozija 
koje je smatrao suviše latiniziranim. Focijevo teološko protulatinsko uvjerenje bilo je utemelje- 
no na njegovoj prosudbi kako su zapadna shvaćanja Svetog Trojstva neodvojiva pa samim tim 
i netočna jer se oslanjaju na nauk berberskog heretičkog svećenika Sabelija. U 37. poglavlju 
knjige Focije iznosi argument prema kojem ako je Sin rođen od Oca, a Duh Sveti vuče podrijetlo 
od Oca i Sina, onda će zbog činjenice da su tri hipostaze jednake biti moguće da Duh Sveti pro- 
izvede neku četvrtu hipostazu ili čak više hipostaza bez ograničenja. Sadržaj njegove polemike 
istovremeno je upućen ka franačkim i rimskim biskupima i misionarima koji su prema njegovu 
mišljenju napustili tradicionalne doktrine i poučavaju Slavene i Bugare kako su grčke dogme o 
Svetom Trojstvu pogrešne. Focije je dakle svoje djelo i frazu Filioque upotrijebio u svrhu pro- 
pitkivanja stvarnog autoriteta Pape kako na zapadu tako i na istoku pa je stoga njegov nauk što 
posredno što neposredno postao dio standardnih argumenata u protulatinskim polemikama 
kakve su vodili grčki istočni crkvenjaci.# 

Moglo bi se reći kako diplomatsko ponašanje Focija nije niti malo bilo promišljeno jer je 
pod utjecajem vlastitog lošeg raspoloženja učinio prenaglu stvar. Ni daljnji tijek događaja nije 
mu išao na ruku i samo je potvrdio nepromišljenost njegove politike jer je samo nekoliko tjeda- 
na nakon svrgavanja pape car Mihajlo III. ubijen, a sad ga je naslijedio Bazilije I. Makedonac te 
je slijed takvih događaja doveo do Focijeva pada i do rehabilitacije Ignacija i njegovih patrijar- 
hijskih prava. I na svetoj stolici došlo je do promjene jer je sad Nikolu I. naslijedio Hadrijan II. 
(867. — 872.) koji je odlučio u ljeto 868. godine u crkvi sv. Petra održati sinodu na kojoj je Focije 
svečano osuđen i svrgnut, a svi oni sveti oci, odnosno biskupi koji su primili njegovu posvetu, 
imali su sada biti svrgnuti.“ Papa Hadrijan II. odlučio je delegirati u Carigrad svoje legate-bi- 
skupe Donata i Stjepana te đakona Marina koji su trebali sudjelovati odnosno predsjedavati 
carigradskim saborom koji je otvoren 5. listopada 869. godine. Na saboru je sudjelovala tek 
nekolicina biskupa, no to nije spriječilo papinske legate da se ovaj put postave s krajnje ne- 
pristojnom nepopustljivošću prema svojim zahtjevima prilikom čega je na saslušanje pozvan 
i sam Focije kako bi se održalo bilo kakvo koncilsko raspravljanje. Na saboru je sudjelovala i 
bugarska delegacija koja je putem koncila trebala dobiti odluku kojem patrijarhatu, rimskom 
ili carigradskom, pripada mlada bugarska Crkva, no Bizantinci su se pobrinuli da se ta stvar 
riješi van koncila. Naime, pod carevim predsjedništvom i u isključivoj nazočnosti istočnih pa- 
trijarhata, konferencija je presudila kako Bugarska pripada carigradskom patrijarhatu pa su 
rimski misionari bili primorani napustiti tu zemlju. S druge strane, velik broj bizantskog klera 

u koncilu iz 869./870. godine nije zapravo vidio nikakav ekumenski sabor nego puko poniženje 
bizantske Crkve, ponajviše zbog toga što su biskupi koji su potpisali focijevske koncilske akte iz 
867. godine bili u potpunosti isključeni iz službe pa je car Bazilije morao paziti na pretjerano 
ogorčenu focijevsku opoziciju koja je i dalje bila prisutna.“ Nakon što je Ignacije preminuo 
23. studenog 877. godine ponovno je Focije bio vraćen na stolicu patrijarha, nakon što su se 
prethodno obojica izmirila. Novi papa Ivan VIII. bio je ponešto skeptičan oko povratka Focija te 
je poručio Carigradu kako je voljan priznati njega za patrijarha u slučaju da se Focije ispriča za 
svoje prijašnje djelovanje te da obeća kako će se odreći svoje pastoralne aktivnosti na području 
Bugarske. Takve Papine zahtjeve trebali su podnijeti Papini legati putem komonitorija na sabo- 
ru održanom 879. godine pod predsjedanjem patrijarha Focija koji je tom prilikom izjavio da 
nije u Bugarskoj poduzeo nikakve službene korake, a ostatak crkvenih otaca koji su sudjelovali 
na saboru proglasili su se nenadležnima po tom pitanju. Naposlijetku je papa Ivan VIII. odlučio 
ratificirati zaključke carigradskog sabora prilikom čega je zapravo stavio po strani pitanje časti i 
čistog prestiža isključivo kako bi Bizantskoj Istočnoj Crkvi osigurao mir. Međutim, istovremeno 
je došao do važnog zaključka u odnosima s Istokom jer je uvidio da Rim zapravo nema sukobe 
s pojedinim carigradskim uzurpatorima nego s duhom Istočne Rimske Crkve koja čuva svoja 
umišljena prava i koja je itekako kadra, unatoč neslozi i unutarnjim previranjima, ujediniti se u 
borbi protiv istog tog Rima što je u konačnici vidljivo i u držanju dvojice suprotstavljenih patri- 
jarha koji su bili itekako ujedinjeni po bugarskom pitanju.* 


7. ZAKLJUČAK 


Bitno je naglasiti kako je Crkva, odnosno kršćanstvo, prvih deset stoljeća bila iznimno 
rascjepkana na različita vjerovanja odnosno tumačenja teoloških dogmi. U nekoliko značajnih 
navrata čak je opstojnost cijele kršćanske religije bila iznimno upitna, no sve većim diplomat- 
skim i crkvenim jačanjem Rima i Carigrada naglasak i teret sukoba prebačen je na te dvije te- 
ološke struje. Potrebno je bilo dosta vremena da se teološko vjerovanje kršćanstva utemelji, a 
crkvena hijerarhija stabilizira uglavnom putem ekumenskih koncila, no ni to nije bilo dovoljno 
da se održi jedinstvo religije. Ovaj je rad pružio koncizne podatke o raskolima koji su obilježili 
kršćanstvo u vremenu njegova formiranja i ranoga razvoja. Na ilustrativnom prikazu pet rasko- 
la koji su se javili u različitim društveno-crkvenim sredinama moguće je zaključiti kako onima 
koji su bili uključeni u navedene sporove nisu u fokusu bile isključivo teološko-dogmatske 
razlike nego su svoje pozicije definirali kroz različita kulturološko-etnička i politička stajali- 
šta i pozadine. Putem upoznavanja s raskolničkim crkvama moguće je spoznati način na koje 
su vidno diferencirane kršćanske zajednice na geografski različitim područjima poimali one 
vjerske istine koje su očito bile presudne za definiranje službene doktrine. Upravo su iz toga 
proistjecali raskolnički crkveni sukobi kada je postalo jasno da postoji razlika u tumačenju 
dogmatskih i juridičkih pitanja. Osim toga, geografski, politički i kulturološki činitelji uvelike 
su doprinijeli održivosti i žilavosti raskolničkih crkvi kada su one afirmaciju svojih stavova po- 
tražile u drugim sferama javnog kršćanskog života. Raskolnici su putem različitih mehanizama 


47 H.G. BECK 1971: 204. 
48 H.G. BECK 1971: 207—208. 


Rostra br. 12 33 


Davor Stipinović 


(javnim djelovanjem, propovijedanjem, upotrebom rigoroznih vjerskih skupina, legitimacijom 
svojih postupaka s već ukorijenjenim regionalnim kršćanskim tradicijama) opravdavali svoje 
postupke u crkvenoj klimi koja je s vremenom postajala sve rigoroznija. Raskolnici su pritom, 
oslanjajući se i na političke činitelje, tražili potvrdu svojih postupaka, ali i korisne saveznike. 
Upravo im je to, između ostaloga, omogućavalo dugotrajan opstanak u pojedinim crkvenim 
sredinama. Tako se tijekom donatističkog raskola mimo eklezijastičkih pitanja vezanih uz po- 
stavljanje biskupa Kartage značajno ocrtava regionalna borba lokalnog kršćanskog klera za 
reformiranje gorućih crkvenih pitanja u vremenu kada je kršćanstvo tek prestajalo biti pro- 
gonjena religija, a vjernici bili primorani žestoko, ali i u tajnosti ispovijedati vjerske istine. U 
suvremenoj historiografiji ne postoji jasan koncenzus vezan uz pojavu asketsko-militantne 
skupine cirkumceliona, no činjenica jest da su kombinirajući svoj potlačeni društveni položaj 
s rigoroznom praksom ispovijedanja vlastite vjere služili glavnim eksponentima donatističke 
rakolničke crkvene hijerarhije kao važni saveznici u opravdanju svojih šizmatičkih postupaka. 
Teško je također iz današnje, ali i iz perspektive ondašnjeg vremena zamisliti što bi bilo s do- 
natističkim raskolom da se u kontroverzu nije uključio nepomirljivi klerik Augustin iz Hipona. 
S druge strane, u Antiohiji je tijekom 4. stoljeća bio prisutan raskol drugačije vrste jer su se 
međusobno suprotstavljene frakcije crkvenog klera dugotrajno sukobljavale oko pitanja kome 
uistinu pripada biskupska stolica. Takva unutarnja šizma na antiohijskom području iznijela je 
na površinu mnoge eklezijastičke probleme potpomognute ustaljenom, tradicionalnom i kon- 
zervativnom dijelu klera koji je grčevito slijedio nauk bivšeg antiohijskog biskupa Eustahija te 
se zbog toga držao jedinim realnim nasljednikom biskupskih časti. Sva su nastojanja Melecija 
samim tim bila neuspješna i osuđena unatoč tome što je pred kraj svojega života u potpunosti 
prihvatio nicejsko ispovijedanje vjere. I sljedeća se crkvena šizma koja je uslijedila zapravo 
prelijevala iz antiohijske teološke škole u kojoj je glavni protagonist i zastupnik spletom po- 
vijesnih okolnosti postao patrijarh Nestorije. On je putem svojega teološkoga nauka htio na- 
metnuti svoju volju znatno širem području kršćanskog svijeta, no za razliku od prošlosti sada 
se iskristalizirala Aleksandrijska teološka škola kao glavna braniteljica ortodoksnih crkvenih 
dogmi. Ćiril Aleksandrijski je uz svu svoju govorničku i intelektualnu nadmoć bio djelomično 
nemoćan sve do trenutka kada se Papa uključio u rasprave čime je i formalno bila zapečaćena 
sudbina Nestorija. Ipak, njegov je nauk preživio na istoku gdje je biskup Seleukije-Ktesifona 
prihvatio nestorijanski tip Crkve na osnovu čega je profitiralo Perzijsko Carstvo koje je dugi 
vremenski period vodilo antagonističku politiku prema zapadu. Dva su kasnija raskola odno- 
sno Akacijeva (484. — 519.) i Focijeva šizma (867. — 880.) dovela do jasnog propitkivanja stvar- 
nog autoriteta u crkveno-administrativnim i teološko-dogmatskim pitanjima. Pape su s jedne 
strane u ovim raskolima vidjeli mogućnost utvrđivanja svojega stvarnoga autoriteta na cjelo- 
kupnom kršćanskom području, dok su carigradski patrijarsi u suglasnosti i podršci s bizantskim 
carem pokušavali nametnuti svoju jurisdikciju nad crkvenim pitanjima kako u Aleksandriji tako 
i u samom Carigradu. Dok je pred svršetak Akacijeve šizme Papa još i mogao nametnuti svoj 
autoritet kako bi donio mir u cjelokupnoj kršćanskoj ekumeni, tijekom Focijeve šizme takvo 
što nije bilo ostvarivo posebno nakon što su se u raskol upetljala i administrativno-politička 
pitanja pa je bio primoran voditi popustljiviju crkvenu politku. Takav ishod događaja zasigurno 
je pripremio teren za raskolničke posljedice kakve su nastale tijekom i nakon 1054. godine. 


34 


GLAVNI CRKVENI RASKOLI DO 1054. GODINE 


BIBLIOGRAFIJA 


MONOGRAFIJE 


N 


. BRONWEN, P. ALLEN, 2020 — Neil Bronwen, Pau- 


line Allen, Conflict & Negotiation in the Early 
Church — Letters from Late Antiquity Translated 
from the Greek, Latin and Syriac, Washington: 
The Catholic University of America Press, 2020. 


. CHADWICK, 2001 — Henry Chadwick, The Chur- 


ch in Ancient Society — From Galilee to Gregory 
the Great, New York: Oxford University Press, 
2001. 


. CHADWICK, 2003 — Henry Chadwick, East and 


West: The Making ofa Rift in the Church — From 
Apostolic Times until the Countil of Florence, 
Oxford-New York: Oxford University Press, 
2003. 


. OSTROGORSKI, 2006 — Georgije Ostrogorski, 


Povijest Bizanta 324.-1453., Zagreb: Golden 
marketing, 2006. 


J. PAVIĆ, T. Z. TENŠEK, 1993 — Juraj Pavić, Tomislav 


Zdenko Tenšek, Patrologija, Zagreb: Kršćanska 
sadašnjost, 1993. 


.R. VINE, 1937 — Aubrey Russell Vine, The Nesto- 


rian Churches — A Concise History of Nestorian 
Christianity in Asia from the Persian Schism to 
the Modern Assyrians, London: Independent 
Press Ltd, 1937. 


. WESSEL, 2004 — Susan Wessel, Cyril of Alexan- 


dria and the Nestorian Controversy — The Ma- 
king of a Saint and of a Heretic, New York: 
Oxford University Press, 2004. 


ZBORNICI | UREDNIČKA DJELA 


J. ALEXANDER, 2007 — James Alexander, Donatism, 
in: The Early Christian World, ed. P. F. Esler, Lon- 
don, 2007, 952-974. 


H. G. BECK, 1971 — Bizantska crkva u vrijeme Fo- 
cijeva raskola, u: Velika povijest crkve — Sred- 
njovjekovna crkva, ur. H. Jedin, Zagreb, 1971, 
194-213. 


H. G. BECK, 1995 — Hans-Georg Beck, Ranobizant- 
ska crkva, u: Velika povijest crkve — Crkva Car- 
stva poslije Konstantina Velikog, ur. H. Jedin, 
Zagreb, 1995, 407-417. 


T. M. KOLBABA, 2008 — Tia M. Kolbaba, Latin and 
Greek Christians, in: The Cambridge History of 
Christianity — Early Medieval Christianities c. 
600 — c. 1100, ed. T. F. X. Noble, J. M. H. Smith, 
Cambridge, 2008, 213-229. 


N. MCLYNN, 2016 — Neil Mclynn, The Conference 
of Carthage Reconsidered, in: The Donatist Sc- 
hism — Controversy and Contexts, ed. R. Miles, 
Liverpool, 2016, 220-248. 


E. REBILLARD, 2016 - Eric Rebillard, Augustine in 
Controversy with the Donatists before 411, in: 
The Donatist Schism-Controversy and Contexts, 
ed. R. Miles, Liverpool, 2016, 297-316. 

K. H. UTHEMANN, 2007 — Karl-Heinz Uthemann, 
History of Christology to the Seventh Century, 
in: The Cambridge History of Christianity — Con- 
stantine to c. 600, ed. A. Casiday, F. W. Norris, 
Cambridge, 2007, 460-500. 


Rostra br. 12 35 


